Document ID: 32009D0846

KOMISJONI OTSUS,
20. oktoober 2009,
milles käsitletakse Euroopa Komisjoni ja Euroopa GNSSi Järelevalveameti vahelise salastatud teabe turvalisust ja salastatud teabe vahetamist käsitleva halduslepingu sõlmimist
(2009/846/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Euroopa Parlamendi ja nõukogu 9. juuli 2008. aasta määrust (EÜ) nr 683/2008 Euroopa satelliitraadionavigatsiooni programmide (EGNOS ja Galileo) rakendamise jätkamise kohta, (1) eriti selle artiklit 13,
ning arvestades järgmist:
(1)
Määruse (EÜ) nr 683/2008 artikli 12 lõike 1 kohaselt põhineb nende kahe programmi avalik haldamine selgel pädevusalade jaotamisel ühenduse (keda esindab komisjon), nõukogu määrusega (EÜ) nr 1321/2004 (2) asutatud Euroopa GNSSi Järelevalveameti ja Euroopa Kosmoseagentuuri vahel, kusjuures programmide juhtimise eest vastutab komisjon.
(2)
Määruse (EÜ) nr 683/2008 artikliga 13, milles käsitletakse Euroopa satelliit-raadionavigatsiooniprogrammide julgeolekuküsimuste haldamist, on eelkõige ette nähtud, et komisjon haldab kõiki programmidest tulenevate süsteemide julgeolekuga seonduvaid küsimusi.
(3)
Sama määruse artikliga 16 on ette nähtud, et arvestades komisjoni rolli programmide haldajana ja komisjoni välja antud suuniseid tagab Euroopa GNSSi Järelevalveamet süsteemi julgeoleku akrediteerimise ning Galileo turvakeskuse tegevuse.
(4)
Programmide Galileo ja EGNOS raames komisjonile ja Euroopa GNSSi Järelevalveametile eespool osutatud sätetega usaldatud ülesanded hõlmavad salastatud teabe vahetust nende kahe asutuse vahel. Ülesanded hõlmavad ka komisjoni vahendusel toimuvat salastatud teabe vahetust ühelt poolt Euroopa GNSSi Järelevalveameti, Euroopa Kosmoseagentuuri ja nõukogu ning teiselt poolt liikmesriikide vahel.
(5)
Otsusega 2001/844/EÜ, ESTÜ, Euratom (3) muutis komisjon oma kodukorda, et lisada sellesse eeskirjad, millega kehtestatakse julgeoleku üldpõhimõtted ja miinimumstandardid, seda eelkõige Euroopa Liidu salastatud teabe käsitlemiseks.
(6)
Määruse (EÜ) nr 1321/2004 artikliga 20 on ette nähtud, et Euroopa GNSSi Järelevalveamet kohaldab otsuses 2001/844/EÜ, ESTÜ, Euratom sisalduvaid julgeolekupõhimõtteid. Kohaldamisele kuuluvad eelkõige sätted salastatud teabe vahetamise, töötlemise ja säilitamise kohta.
(7)
Praegu puudub raamistik, mis võimaldaks salastatud teabe vahetamist komisjoni ja Euroopa GNSSi Järelevalveameti vahel, aga ka komisjoni vahendusel Euroopa GNSSi Järelevalveameti, Euroopa Kosmoseagentuuri, nõukogu ja liikmesriikide vahel.
(8)
Seetõttu tuleks komisjoni ja Euroopa GNSSi Järelevalveameti vahel sõlmida salastatud teabe turvalisust ja salastatud teabe vahetamist käsitlev leping. Komisjon ja Euroopa GNSSi Järelevalveamet on selle lepingu läbi arutanud ning see tuleks heaks kiita ja allkirjastada,
ON TEINUD JÄRGMISE OTSUSE:
Artikkel 1
Euroopa Komisjoni ja Euroopa GNSSi Järelevalveameti vaheline salastatud teabe turvalisust ja salastatud teabe vahetamist käsitlev leping kiidetakse heaks.
Lepingu tekst on lisatud käesolevale otsusele.
Artikkel 2
Transpordi ja energeetika peadirektoraadi peadirektorit volitatakse komisjoni nimel lepingule alla kirjutama.
Artikkel 3
Käesolev otsus avaldatakse Euroopa Liidu Teatajas.
Brüssel, 20. oktoober 2009

Labels: 4
10
8
12
15